《念奴娇 寄萧善之》
元代·吴景奎

绛河明月，到中秋、不比寻常三五。神女梦，寒生嫉妒，特地行云行雨。

天上婵娟，人间阴晦，怅望成悽楚。金尊翠袖，澹然相对无语。

遥想天柱峰头，通宵宴赏，此地今何处。争似银桥侵汉表，直入琼楼玉宇。

桂树婆娑，羽衣凌乱，偷得霓裳谱。素娥应笑，醉来狂兴如许。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。